
[bookmark: _Toc190176952]Asiakirjat työikäisten asumispalveluissa

Laki sosiaali- ja terveydenhuollon asiakastietojen käsittelystä 703/2023 sisältää säädöksen sosiaali- ja terveydenhuollon kirjaamisvelvollisuudesta. 17 § mukainen velvollisuus asiakastietojen kirjaamiseen: Sosiaali- ja terveydenhuollon ammattihenkilön ja palvelun antamiseen osallistuvan avustavan henkilön tulee kirjata asiakasasiakirjoihin asiakkaan palvelun ja potilaan hoidon järjestämisen, suunnittelun, toteuttamisen, seurannan ja valvonnan turvaamiseksi tarpeelliset ja riittävät tiedot. Asiakirjat laaditaan siihen palvelutehtävään ja sosiaalipalveluun, jota toteutetaan.
THL ylläpitää voimassa olevia rakenteisia asiakirjoja, joita kirjaamisessa on käytettävä. Asiakirjat, niiden rakenteet ja määritelmät ovat luettavissa Sosmetasta ja Termetasta. Asiakastietojärjestelmien toimittajat käyttävät näitä asiakirjoja ja tietorakenteita järjestelmissään, joihin palveluissa kirjataan. Toteuttamisvaiheen asiakirjoista osa (yleisimmät) mainitaan erikseen seuraavissa kappaleissa ja ne ovat punaisella korostettuja.
Sosiaalipalvelun aloittaminen
Asiakkaalle on tehty palvelupäätös palvelutehtävään. Aikuissosiaalityössä eli työikäisten palveluissa sen on työikäisten palvelut (TP) tai mahdollisesti iäkkäiden palvelut (IP). Päätöksellä myönnetään sosiaalipalvelu, joka on ympärivuorokautinen palveluasuminen, yhteisöllinen asuminen tai tuettu asuminen. Kotiin annettavaa asumisen tukea voidaan myöntää myös muina sosiaalipalveluina. 
Hyvinvointialueen omissa yksiköissä tehdään asiakastietojärjestelmässä toteuttajan työpöydällä sisäänkirjaus yksikköön. Lisäksi tehdään asiakaskertomusmerkintä sosiaalipalvelun alkamisesta sille päivälle, kun asiakas tulee yksikköön. Kun palvelu päättyy, tehdään asiakaskertomusmerkintä sosiaalipalvelun päättymisestä tosiasialliseen päättymispäivään. Merkitään päättymissyy ja tehdään uloskirjaus. Nämä merkinnät tehdään yksikössä. Asiakkaan oma sosiaaliohjaaja tai sosiaalityöntekijä tekee palvelun päättämisen sosiaalihuollon tietojärjestelmän resurssiin.
Ostopalvelun kohdalla palvelun järjestäjä avaa palveluntuottajalle rekisterinkäyttöoikeuden asian OID tunnuksen avulla. Yksityinen palveluntuottaja tekee päivittäiskirjaamisen omalla asiakastietojärjestelmällään ja tallentaa tiedot sosiaalihuollon asiakastietovarantoon kanta-palvelussa. Tieto arkistoidaan rekisterinpitäjän eli hyvinvointialueen rekisteriin. 
Merkitään diagnoosi ja muut tarvittavat tiedot silloin, kun kerätään HILMO (hoitoilmoitus) tietoja. Hoitoilmoitusten diagnoositiedot muodostavat THL rekisteritiedon, joka kerätään eri tietolähteistä. Sosiaalihuollon Hilmo tiedot ovat osa tätä rekisteriä ja tiedon keruuta. Työikäisten asumispalveluissa tietoa kerätään yhteisöllisen asumisen ja ympärivuorokautisen palveluasumisen palveluissa.    


Palvelun toteuttaminen
Työikäisten palvelujen toteuttamissuunnitelma on rakenteinen suunnitelma-asiakirja, joka laaditaan palvelun toteutuksen vaiheeseen ja se tehdään asumisyksikössä. Suunnitelma tehdään jokaiselle lyhyt- ja pitkäaikaisen ympärivuorokautisen, yhteisöllisen, sekä tuetun asumisen asukkaalle. Suunnitelma tehdään yhdessä asiakkaan ja mahdollisuuksien mukaan hänen läheistensä ja sosiaalihuollon omatyöntekijän kanssa. Usein on tarpeen, että hoitavan tahon edustaja osallistuu myös toteuttamissuunnitelmaneuvotteluun. Asumisyksikön oma ohjaaja vastaa, että suunnitelma laaditaan. Suunnitelma tarkistetaan tarvittaessa tai vähintään kerran vuodessa. Myös säännöllisillä intervallijaksoilla käyvien kohdalla suositellaan toteuttamissuunnitelman laatimista. On hyvä kuvata tavoitteet ja miten ne toteutuvat.  

Toteuttamissuunnitelman laadinnassa mietitään, millä asioilla on merkitystä asiakkaan palvelujen toteuttamisen, seurannan ja valvonnan kannalta. Suunnitelmaan kirjataan palvelun toteuttamisen tavoitteet ja palvelun toteuttamisen yksityiskohdat rakenteisiin kenttiin. Arjen toimintaa, esimerkiksi omatoimisuuden kuvausta arvioidaan ja peilataan suhteessa tavoitteisiin. Tavoitteet kirjataan konkreettisesti ja realistisesti. Asiakkaan vahvuudet ja voimavarat merkitään suunnitelman ko. tietokenttiin.
  
Toteuttamissuunnitelmaan voi kirjata asiakkaan terveydentilaa ja diagnooseja koskevia tietoja siinä määrän, kun niitä tarvitaan sosiaalipalvelun toteuttamiseen liittyen. Työikäisten palveluiden sosiaalihuollon asumispalveluyksiköissä ei yleensä toteuteta terveyspalvelua, jolloin potilastietoa ei kirjata. Mikäli yksikössä toteutetaan terveyspalvelua, nämä tiedot kirjataan potilastiedon järjestelmään ja rekisteriin.    

 Päivittäiskirjaaminen
Palvelua toteutetaan toteuttamissuunnitelman perusteella ja arjen toimintaa arvioidaan suhteessa asiakkaan tavoitteisiin. Kirjataan mahdollisimman konkreettisesti, ei pelkkää kuvailua tai viittausta omatoimisuuteen. Asiakkaan oma ääni, tekeminen, tunnetila ja reaktiot ovat keskeisiä. Ei luetella ohjaajan tai hoitajan tekemää työtä. Keskustelusta on hyvä kirjata, mitä on kysytty ja miten siihen on vastattu. Voi kirjata myös dialogia, jossa erotellaan kenen kertomaa tai mielipide mikäkin asia on. Kirjaukset laaditaan sitä tarkemmin mitä merkittävämmästä asiasta on kysymys. Mahdollisuuksien mukaan toteutetaan osallistavaa kirjaamista yhdessä asiakkaan kanssa. Kannustetaan kirjaamaan oleellinen, mutta ei liian laajoja tekstejä. 
Arjen tapahtumia kirjataan asiakaskertomusmerkinnällä: merkintä asiakkaan arjesta. Ympärivuorokautisessa asumispalvelussa kirjataan joka vuorosta.  
Palvelusopimuksessa edellytetään useimmiten, että palveluntuottaja tekee ns. koonteja määräajoin esimerkiksi 3kk välein. Nämä laaditaan asiakirjalle: sosiaalihuollon yhteenveto. Kun kanta-palvelut on otettu käyttöön yksiköissä, erillisiä yhteenvetoja ei tarvitse enää tilaajalle toimittaa vaan ne ovat luettavissa kantaan tallennetuista asiakirjoista kanta-katselimen avulla. 
Kaikki laaditut asiakirjat arkistoidaan sosiaalihuollon asiakastietovarantoon eli Kantaan. Arkistointi tehdään asiakastietojärjestelmällä, jossa asiakirjat laaditaan valmiiksi saakka ja tallennetaan. Tallentamisen hetkellä määritellään ammattihenkilön toimesta, näytetäänkö asiakirja OmaKannassa vai liittyykö siihen jokin näyttämistä estävä erityissisältö tai aikarajoite eli viivästäminen. Myös palveluntuottaja voi merkitä asiakirjoja erityissisältöisiksi osana kirjaamistehtäväänsä. Palveluntuottaja on näissä asioissa yhteydessä asiakkaan asiasta vastaavaan työntekijään. 
Kun asiakkaan sosiaalipalvelu yksityisellä palveluntuottajalla päättyy, rekisterinkäyttöoikeus merkitään päättyneeksi viimeisten asiakirjojen valmistuttua.  

